helios.

**Helios** on suomalainen valokuvausalan kauppaketju, joka oli 1900-luvun loppuvuosikymmeninä yksi Suomen suurimmista alallaan. Esimerkiksi vuonna 1976 Helios Oy:llä oli 25 myymälää 14 paikkakunnalla sekä kuvatilausten postimyyntipalvelu. Syksyllä 2018 ketjuun kuului puolen tusinaa itsenäistä yrittäjää eri puolilla Suomea, jotka eivät enää välttämättä käytä Helios-ketjutunnuksia.

Historia
--------

Helioksen historia juontaa Hankoon, jossa vuosina 1926–1931 toimi valokuvaaja Eino Partasen ensimmäinen Helios-niminen liike. Vuosina 1931–1939 Partanen piti Heliostaan Viipurissa. Sivuliike Helsingissä hänellä oli vuodesta 1937 ja Tampereella vuodesta 1938. Sotavuosina toiminta siirtyi Viipurista Helsinkiin. Vuonna 1955 perustettiin Helioksen sisaryritys, kuvavalmistamo Kuva-Sampo Oy, ja vuonna 1959 valokuvausalan tukkuliike Mitras Oy, joka toi maahan muun muassa View-Master-katselulaitteita. Sotien jälkeen Helios toimi Helsingissä Mannerheimintie 10:ssä, johtajana Reino Partanen. Vuonna 1961 Helioksella oli myymälä myös Riihimäellä, Hämeenlinnassa, Tampereella, Turussa, Lappeenrannassa, Imatralla, Kuopiossa ja Oulussa.

1970-luvulla alkupuolella Helios, Kuva-Sampo ja Mitras muodostivat Suomen suurimman valokuvausalan yritysryhmän. Tuolloin Helios Oy:n pääkonttori oli Malminkatu 20:ssä, jossa toimi pitkään myös Helioksen suuri myymälä. Vuoden 1977 paikkeilla Helios, Kuva-Sampo ja Mitras purkivat yhtymärakenteen ja alkoivat kukin toimia itsenäisesti. Tällöin Helios siirsi kuvavalmistuksensa Kuva-Sammosta ensin Tuhatkuvalle ja sitten Eirille ja Kodakille. Muun muassa Konica-kameroita maahantuonut Mitras kuului 1980-luvun keskivaiheilla Kaukomarkkinoihin ja myöhemmin Eiriin ja teki konkurssin 2000-luvulla.

Vuonna 1976 Helios perusti neljän keskieurooppalaisen valokuvausalan yrityksen kanssa yhteisen Europa-Foto GmbH -yrityksen, josta tuli Euroopan suurin valokuvausalan vähittäiskauppayritys. Sillä oli perustamisvaiheessa yli 700 liikettä noin 500 kaupungissa.

1980- ja 1990-luvuilta Helios muistetaan televisiomainoksistaan, joiden lopussa mustavalkoinen animoitu lintu raakkui ketjun nimeä.

Lähteet
-------

1. 1 2  Helios mukaan kansainväliseen liikeketjuun.  *Helsingin Sanomat*, 12.9.1976, s. 35. Näköislehden aukeama (tilaajille).
2. ↑  Helios Helios.  Arkistoitu 4.8.2018. Viitattu 27.11.2018.
3. ↑  Oikeusjuttu vilpillisestä kilpailusta.  *Helsingin Sanomat*, 14.2.1935, s. 3. Näköislehden aukeama (tilaajille).
4. ↑  Astui hintaviranomaisten varpaille – joutui oikeuteen.  *Helsingin Sanomat*, 6.11.1957, s. 12. Näköislehden aukeama (tilaajille).
5. ↑  Eino Partanen (s. 1902, k. 1962) Valokuvataiteen museo. Viitattu 28.11.2018.
6. ↑  View-Master-ilmoitus.  *Helsingin Sanomat*, 14.12.1961, s. 1. Näköislehden aukeama (tilaajille).
7. ↑  Automatisoidut kamerat. (Helioksen mainos) *Helsingin Sanomat*, 6.6.1961, s. 22. Näköislehden aukeama (tilaajille).
8. ↑  Sihteeri-konttoristia (Kuva-Sammon työpaikkailmoitus).  *Helsingin Sanomat*, 12.4.1974, s. 51. Näköislehden aukeama (tilaajille).
9. ↑  Merkonomityttöä (Helioksen työpaikkailmoitus).  *Helsingin Sanomat*, 7.8.1973, s. 28. Näköislehden aukeama (tilaajille).
10. ↑  Leinonen, Hannu: Valokuvausinnon piristyminen kiristää kilpaa.  *Helsingin Sanomat*, 31.7.1979, s. 16. Näköislehden aukeama (tilaajille).
11. ↑  Mitraksen työpaikkailmoitus.  *Helsingin Sanomat*, 26.8.1984, s. 77. Näköislehden aukeama (tilaajille).
12. ↑  Mitras Oy konkurssipesä *Yritys- ja yhteisötietojärjestelmä*. Patentti- ja rekisterihallitus. Viitattu 29.11.2018.
13. ↑  Eiri Oy *Yritys- ja yhteisötietojärjestelmä*. Patentti- ja rekisterihallitus. Viitattu 29.11.2018.
14. ↑  Lindqvist, Jorma: Helios - helios - helios! *Laiskurin päiväkirja -blogi*.  7.3.2018. Viitattu 27.11.2018.